ההינדים אומרים, "נאדה ברהמה",
תרגום אפשרי אחד הוא: "העולם הוא צליל".
ובמובן מסוים זה נכון, מכיוון שהכל רוטט.
למעשה, בעודכם ישובים כאן, כולכם רוטטים.
כל חלק בגופכם רוטט בתדירות שונה.
כך שאתם למעשה מיתרים,
כל אחד מכם הוא מיתר נפרד.
הגדרה אחת של בריאות יכולה להיות
שהמיתר הזה נמצא בהרמוניה מוחלטת.
האוזניים שלכם לא יכולות לשמוע את המיתר הזה.
הן יכולות לשמוע דברים מדהימים. אוזניכם יכולות לשמוע 10 אוקטבות.
דרך אגב, אנו יכולים לראות רק אוקטבה אחת.
אוזניכם תמיד פועלות. אין לכם ריסי אוזניים.
הן פעילות גם כשאתם ישנים.
הצליל החלש ביותר אותו אתם יכולים לקלוט
מזיז את עור התוף שלכם ב-4 קטרים אטומיים בלבד.
הצליל הרועש ביותר שאתם יכולים לשמוע
הוא פי טריליון יותר חזק מזה.
האוזניים נועדו לא לשמיעה,
כי אם להקשבה.
ההקשבה היא מיומנות פעילה.
אם השמיעה היא סבילה. הרי שההקשבה דורשת מאיתנו השקעה:
זו מערכת יחסים עם הצלילים.
ועם זאת זו מיומנות שלא מלמדים איש מאיתנו.
לדוגמה, האם חשבתם פעם שיש מצבי הקשבה,
נקודות-מוצא שמהן אפשר להקשיב?
הנה שני מצבים כאלה.
הקשבה מצמצמת היא הקשבה "בשביל".
היא מצמצמת את הכל למה שרלוונטי באמת,
ומבטלת את כל מה שלא רלוונטי.
הגברים מקשיבים לרוב באופן מצמצם.
האחד אומר, "יש לי בעיה כזו".
והאחר אומר, "הנה הפתרון. תודה רבה. הלאה".
כך אנו מדברים, נכון, בחורים?
הקשבה פתוחה, מצד שני,
היא הקשבה "עם", ולא "בשביל".
אין לה יעד כלשהו ומטרתה רק ליהנות מהתהליך.
נשים בד"כ מקשיבות באופן פתוח.
הביטו בשתי אלה: קשר עין, הן פונות זו אל זו,
סביר להניח שהן מדברות בו-זמנית.
(צחוק)
גברים, אם לא תלמדו כלום מההרצאה הזו,
לפחות, תרגלו הקשבה פתוחה,
ותוכלו לשנות את מערכות היחסים שלכם.
הבעיה עם הקשבה היא שהרבה ממה שאנו שומעים
הוא הרעש שמקיף אותנו כל הזמן.
רעש כמו זה, על פי האיחוד האירופי,
מוריד את רמת הבריאות ואיכות החיים
אצל 25 אחוזים מהאוכלוסיה באירופה.
2 אחוזים מהאוכלוסיה באירופה --
כלומר 16 מיליון אנשים --
סובלים מהפרעות שינה
בשל רעש כמו זה.
הרעש הורג 200,000 איש בשנה, באירופה.
זו באמת בעיה גדולה.
כשהייתם קטנים, כשהיה רעש ולא רציתם לשמוע אותו,
הייתם תוחבים אצבעות לאוזניים ומזמזמים.
היום תוכלו לעשות דבר דומה. זה רק נראה מגניב יותר.
זה נראה בערך ככה.
הבעיה עם שימוש נרחב באוזניות
היא שזה גורם ל-3 בעיות בריאותיות גדולות.
הבעייה הגדולה הראשונה היא מונח של מאריי שפר:
"סכיזופוניה".
זהו חוסר התאמה
בין מה שרואים לבין מה ששומעים.
כלומר, אנו מזמינים לחיינו
קולות של אנשים שאינם נוכחים לצידנו.
לדעתי יש משהו מאד לא בריא
לחיות כל החיים במצב של סכיזופוניה.
הבעיה השניה שנוצרת משימוש לקוי באוזניות
היא דחיסה.
אנו מכווצים את המוזיקה כדי שתתאים לכיס שלנו.
ויש לזה מחיר.
הקשיבו לזה. זהו קטע לא דחוס של מוזיקה.
(מוזיקה)
והנה אותו קטע מוזיקלי לאחר הסרה של 98% מהמידע שבו.
(מוזיקה)
אני מקווה שלפחות חלק מכם
יכולים לשמוע את ההבדל שבין שני הקטעים.
לדחיסה יש מחיר.
מעייף ומעצבן להשלים את כל המידע הזה.
אתם נאלצים לדמיין את זה.
לאורך טווח, זה לא טוב עבורכם.
הבעיה השלישית עם אוזניות היא זו: חירשות --
הפרעת-שמיעה כתוצאה מרעש.
10 מיליון אמריקאים כבר סובלים מכך מסיבה זו או אחרת,
אך מדאיג עוד יותר הוא,
ש-16 אחוז,
בערך 1 מתוך 6 בני-נוער אמריקאיים
סובלים מהפרעת-שמיעה כתוצאה מרעש
הנגרם משימוש לא-נכון באוזניות.
מחקר אחד של אוניברסיטה אמריקאית
מצא כי 61 אחוז מתלמידי השנה הראשונה
סובלים מליקויי שמיעה
כתוצאה משימוש לא-נכון באוזניות.
ייתכן שאנו מגדלים דור שלם של חירשים.
וזאת בעיה חמורה ביותר.
אתן לכם במהירות 3 עצות להגנה על אוזניכם,
ובבקשה, העבירו אותן לילדיכם.
מגיני אוזניים מקצועיים הם דבר מעולה;
אני משתמש בהם כל הזמן.
אם בדעתכם להשתמש באוזניות, קנו את הכי טובות שתוכלו להשיג,
כי איכות משמעה שאין צורך להקשיב בעוצמה גבוהה.
אם אינכם יכולים לשמוע מישהו מדבר אליכם בקול רם,
זה רועש מדי.
ושלישית, אם אתם בסביבה רועשת,
זה בסדר לתחוב אצבעות לאוזניים או פשוט להתרחק.
כך תגנו על אוזניכם.
נעזוב לרגע את הצלילים הרעים ונסקור כמה ידידים שכדאי לכם לחפש.
רמ"צ:
רוח, מים, ציפורים --
קולות אקראיים מהטבע
שמורכבים מהרבה אירועים אקראיים בודדים,
כולם צלילים בריאים מאד, צלילים שהתרגלנו לשמוע במשך האבולוציה.
חפשו קולות אלה; הם טובים עבורכם, וגם זה.
הדממה היא דבר יפה.
האליזבתנים הגדירו את השפה
כ"דממה מעוטרת".
אני ממליץ לכם לנקוט מודעות כשאתם מתרחקים מן הדממה,
ולעצב נופי צליל ממש כמו יצירות אומנות.
צרו חזית, רקע, והכל בפרופורציה יפה.
כיף לעצב צלילים.
אם אינכם יכולים לעשות זאת בעצמכם, היעזרו באיש-מקצוע.
עיצוב צליל הוא העתיד,
ולדעתי, כך נשנה את האופן בו העולם נשמע.
אעבור במהירות על 8 אָפנות,
8 דרכים שבהן הצליל יכול לתרום לבריאות.
ראשית, אולטראסאונד: אנו מכירים זאת היטב מפיזיותרפיה.
כיום זה משמש גם לטיפול בסרטן.
הטכניקה למעיכת אבני כליות מצילה אלפי אנשים בשנה מאיזמל הניתוחים
ע"י ריסוק האבנים בעזרת צלילים עזים.
ריפוי בצליל הוא אָפנה מצוינת.
הוא נמצא בשימוש מזה אלפי שנים.
אני ממליץ לכם לבדוק את זה.
נעשים בתחום זה דברים נפלאים, טיפול באוטיזם,
בשיטיון ובמחלות אחרות.
ומוזיקה, כמובן. עצם ההאזנה למוזיקה תועיל לכם.
אם זו מוזיקה שנוצרה מתוך כוונה טובה,
מתוך אהבה, באופן כללי.
מוזיקה דתית - טוב. מוצרט - טוב.
יש סוגים רבים של מוזיקה
שהם מאד בריאים.
והנה ארבע אפנות בהן עליכם לפעול ולגלות מעורבות.
הראשונה היא, להקשיב באופן מודע.
אני מקווה שאחרי ההרצאה תעשו זאת.
זה יהיה מימד חדש לגמרי בחייכם, וזהו מימד נפלא.
שנית, התחברו ליצירה של צלילים. צרו צלילים.
הקול הוא הכלי שבו כולנו מנגנים,
אך כמה מאיתנו מאומנים בשימוש בו? השיגו הכשרה בו.
לימדו לשיר. לימדו לנגן בכלי-נגינה.
למוזיקאים יש מוח גדול יותר -- זה נכון.
אפשר לעשות זאת גם בקבוצות. נוגדן מעולה לסכיזופוניה
הוא יצירת מוזיקה וצלילים בקבוצה,
בכל סגנון שאתם אוהבים.
הבה ננהל את הצלילים הסובבים אותנו.
להגן על האוזניים? כן, בהחלט.
עצבו סביבכם נופי-צליל יפים
בבית ובעבודה.
ובואו נתחיל להשמיע את קולנו
כשאנשים תוקפים אותנו
עם הרעש אותו השמעתי לכם קודם לכן.
אפרד מכם עם 7 דברים שתוכלו לעשות ממש עכשיו
לשיפור הבריאות שלכם בעזרת צלילים. החזון שלי הוא עולם שנשמע יפה,
1. להקשיב במודע 2. הגנה לאוזניים 3. להתיידד עם הדממה 4. לאמן את הקול 5. ליצור מוסיקה 6. לעצב נופי-צליל 7. לעמוד על שלכם
ואם נתחיל לבצע את אלה, נצעד צעד גדול מאוד בכיוון הזה.
אז אני ממליץ לכם ללכת בדרך זו.
אשאיר אתכם עם עוד קצת שירת ציפורים, שהיא מאד מועילה עבורכם.
אני מאחל לכם בריאות בצליל הנכון.
(מחיאות כפיים)